S-874/2009

Mál þetta, sem dómtekið var 22. september sl., er höfðað með ákæru útgefinni af lögreglustjóranum á höfuðborgarsvæðinu 8. september 2009 á hendur Ó-kk-þgf M-kk-þgf A-kk-þgf, Kristnibraut 65, Reykjavík, „fyrir eftirtalin þjófnaðarbrot:

I. (007-2007-94822)

Með því hafa að kvöldi laugardagsins 8. desember 2007, í félagi við tvo menn, farið inn í Austurbæjarskóla við Vitastíg í Reykjavík, með masterlykli af skólanum sem ákærði hafði komist yfir, og stolið 156.000 krónum í reiðufé, þremur skjávörpum, fjórum fartölvum af gerðinni Thinkpad, leikjatölvu af gerðinni Playstation, þremur stafrænum ljósmyndavélum af gerðinni Canon og DVD spilara af gerðinni United.

Telst þetta varða við 244. gr. almennra hegningarlaga nr. 19/1940.

II. (007-2008-25520)

Með því að hafa miðvikudaginn 9. apríl 2008, brotist inn í Húsaskóla við Dalhús 41 í Reykjavík, með því að spenna upp glugga á norðurhlið skólans með kúbeini, og stolið 50.000 krónum í reiðufé og þremur farsímum af gerðunum Nokia, Motorola og Sony Ericsson, sem læstir voru inni á skrifstofu skólans.

Telst þetta varða við 244. gr. almennra hegningarlaga nr. 19/1940.

Í málinu gerir V-kvk-nf S-kvk-nf G-kvk-nf f.h. Húsaskóla, þá kröfu að ákærði verði dæmdur til greiðslu skaðabóta að fjárhæð kr. 50.000-, ásamt vöxtum samkvæmt 8. gr. vaxtalaga nr. 38/2001, frá tjónsdegi, 9. apríl 2008, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

Í málinu gerir B-kvk-nf S-x-x f.h. Framkvæmda- og eignasviðs Reykjavíkurborgar, þá kröfu að ákærði verði dæmdur til greiðslu skaðabóta að fjárhæð kr. 54.275-, ásamt vöxtum samkvæmt 8. gr. vaxtalaga nr. 38/2001, frá tjónsdegi, 9. apríl 2008, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

III. (007-2008-025760)

Með því að hafa fimmtudaginn 10. apríl 2008, í félagi við tvo menn, brotist inn í Selásskóla við Selásbraut í Reykjavík, með því að spenna upp opnanlegt gluggafag á suðurhlið skólans með kúbeini, og stolið þaðan stafrænni myndbandsupptökuvél af gerðinni Panasonic, að verðmæti 40.000 krónum, stafrænni ljósmyndavél af gerðinni Canon, að verðmæti um 30.000 krónum, hörðum diski af gerðinni Western Digital, að verðmæti 14.000 krónum, fartölvu af gerðinni HP, að verðmæti 80.000 krónum, 44 aðgöngumiðum á skemmtun með G-x-x M-x-x á veitingastaðnum Broadway , að verðmæti 325.600 krónur, og 15.000 krónum í reiðufé.

Telst þetta varða við 244. gr. almennra hegningarlaga nr. 19/1940.

Í málinu gerir B-kvk-nf S-x-x, f.h. Framkvæmda- og eignasviðs Reykjavíkurborgar, þá kröfu að ákærði verði dæmdur til greiðslu skaðabóta að fjárhæð kr. 70.103-, ásamt vöxtum samkvæmt 8. gr. vaxtalaga nr. 38/2001, frá tjónsdegi, 10. apríl 2008, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

IV. (007-2008-27461)

Fyrir tilraun til þjófnaðar, með því að hafa miðvikudaginn 16. apríl 2008, í auðgunarskyni, í félagi við þrjá menn, brotist inn í Borgarskóla við Vættaborgir í Reykjavík, með því að spenna upp glugga á norðurhlið hússins með kúbeini, en orðið frá að hverfa þegar lögregla kom á vettvang.

Telst þetta varða við 244. gr., sbr. 1. mgr. 20. gr. almennra hegningarlaga nr. 19/1940.

Í málinu gerir B-kvk-nf S-x-x, f.h. Framkvæmda- og eignasviðs Reykjavíkurborgar, þá kröfu að ákærði verði dæmdur til greiðslu skaðabóta að fjárhæð kr. 30.702-, ásamt vöxtum samkvæmt 8. gr. vaxtalaga nr. 38/2001, frá tjónsdegi, 16. apríl 2008, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

V. (007-2008-53394)

Með því að hafa fimmtudaginn 24. júlí 2008, í Víkurskóla við Hamravík 10 í Reykjavík, er ákærði var við störf inni í skólanum á vegum unglingavinnunnar, stolið tveimur fartölvum af gerðinni IBM ásamt hleðslutækjum og lyklum af Víkurskóla.

Telst þetta varða við 244. gr. almennra hegningarlaga nr. 19/1940.

VI.  (007-2008-75113)

Með því að hafa fimmtudaginn 16. október 2008, brotist inn í raðhús að Garðhúsum 22 í Reykjavík, með því að spenna upp glugga á norð-vesturhlið hússins, og stolið þaðan stafrænni ljósmyndavél af gerðinni Sony, stafrænni ljósmyndavél af gerðinni Konica, fartölvu af gerðinni Acer, GPS-staðsetningartæki af gerðinni Garmin, tónlistarspilara af gerðinni iPod, tveimur utanáliggjandi hörðum diskum af gerðinni Western Digital, einum utanáliggjandi hörðum disk af gerðinni LaCie, stafrænni myndbandsupptökuvél af gerðinni Panasonic, leikjatölvu af gerðinni Nintendo Wii, lófaleikjatölvu af gerðinni PSP og 22.000 krónum í reiðufé, samtals að verðmæti um 426.270 krónum.

Telst þetta varða við 244. gr. almennra hegningarlaga nr. 19/1940.

Í málinu gerir Ó-kk-nf H-kk-nf Ó-kk-nf, f.h. Tryggingamiðstöðvarinnar, þá kröfu að ákærði verði dæmdur til greiðslu skaðabóta að fjárhæð kr. 405.270-, ásamt vöxtum samkvæmt 8. gr. vaxtalaga nr. 38/2001, frá tjónsdegi, 16. október 2008, en síðan dráttarvaxta samkvæmt 9. gr., sbr. 1. mgr. 6. gr. sömu laga til greiðsludags.

VII. (007-2008-77811)

Með því að hafa mánudaginn 27. október 2008, brotist inn í einbýlishúsið að Logafold 81 í Reykjavík, með því að spenna upp opnanlegt gluggafag á norðurhlið hússins, og stolið þaðan stafrænni ljósmyndavél af gerðinni Panasonic, fartölvu af gerðinni HP, GPS-staðsetningartæki af gerðinni Garmin, utanáliggjandi hörðum disk af gerðinni Western Digital, 300 evrum í reiðufé, kvenmannsúri og púlsmæli, samtals talið að verðmæti 420.000 krónur.

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt fyrirliggjandi sakavottorði hefur ákærði ekki áður gerst sekur um refsiverðan verknað. Til refsimildunar þykir einnig horfa að ákærði var einungis fimmtán ára þegar hann framdi brotið í ákærulið I og sextán ára þegar hann framdi hin brotin. Til refsiþyngingar horfir hins vegar að um mörg brot er að ræða sem ákærði framdi að hluta til í félagi við aðra, um allverulegar fjárhæðir var að tefla og í tveimur tilvikum var um að ræða innbrot í íbúðarhús.

Þykir refsing ákærða hæfilega ákveðin fangelsi í sex mánuði. Með vísan til ungs aldurs ákærða og þess að hann hefur ekki áður verið gerð refsing þykir mega binda refsingu hans skilorði eins og lýst er í dómsorði.

Húsaskóli við Dalhús hefur krafist þess að ákærða verði gert að greiða 50.000 krónur ásamt vöxtum eins og lýst er í ákæru vegna þeirrar peningafjárhæðar sem stolið var í reiðufé, sbr. ákærulið II. Fyrir liggur játning ákærða um að hann hafi stolið framangreindri fjárhæð í skólanum. Verður honum því gert að greiða þessa fjárhæð ásamt vöxtum sem tilgreindir eru í dómsorði.

Framkvæmda- og eignasvið Reykjavíkurborgar krefst þess að ákærða verði gert að greiða skaðabætur að fjárhæð 54.275 krónur ásamt vöxtum eins og lýst er í ákæru, sbr. ákærulið II. Í málinu liggja fyrir reikningar vegna vinnu við lagfæringu á tjóni sem hlaust af innbrotinu. Verður ákærða því gert að greiða framangreinda fjárhæð ásamt vöxtum eins og lýst er í dómsorði.

Framkvæmda- og eignasvið Reykjavíkurborgar krefst þess að ákærða verði gert að greiða skaðabætur að fjárhæð 70.103 krónur ásamt vöxtum eins og lýst er í ákæru, sbr. ákærulið III. Í málinu liggja fyrir reikningar vegna viðgerðar á rúðum og gluggakarmi að fjárhæð 35.750 krónur. Verður ákærða því gert að greiða þá fjárhæð með vöxtum eins og tilgreint er í dómsorði. Hins vegar er þeim hluta kröfunnar er lýtur að skjalaskáp og hljóðar upp á 34.353 krónur vísað frá dómi þar sem ekki nýtur við nægra gagna er styðja þá kröfu.

Framkvæmda- og eignasvið Reykjavíkurborgar krefst þess að ákærða verði gert að greiða skaðabætur að fjárhæð 30.702 krónur ásamt vöxtum eins og lýst er í ákæru, sbr. ákærulið IV. Í málinu liggur fyrir reikningur upp á framangreinda fjárhæð vegna kostnaðar af viðgerð á gluggakarmi. Verður ákærða því gert að greiða framangreinda fjárhæð ásamt vöxtum eins og lýst er í dómsorði.

Tryggingamiðstöðin hf. krefst þess að ákærða verði gert að greiða skaðabætur að fjárhæð 405.270 krónur ásamt vöxtum eins og lýst er í ákæru, sbr. ákærulið VI. Í málinu liggur fyrir greiðslukvittun vegna útgreiðslu tryggingabóta vegna þeirra muna sem stolið var í greint sinn. Ekki virðist þar þó tekið tillit til þess að samkvæmt lögregluskýrslu, dags. 13. nóvember 2008, var bótakrefjanda afhent þann dag leikjatölva, sem metin hafði verið á 41.500 krónur, og GPS-staðsetningartæki, sem metið hafði verið á 29.900 krónur. Að því virtu verður ákærða gert að greiða bótakrefjanda 333.870 krónur ásamt vöxtum sem greinir í dómsorði.

Ákærði greiði þóknun skipaðs verjanda síns, G-kvk-ef S-kvk-ef A-kvk-ef hæstaréttarlögmanns, 60.880 krónur, að meðtöldum virðisaukaskatti.

Á-kk-nf M-kk-nf héraðsdómari kveður upp dóm þennan.

D ó m s o r ð :

Ákærði, Ó-kk-nf M-kk-nf A-kk-nf, sæti fangelsi í sex mánuði, en fresta skal fullnustu refsingar og hún falla niður að þremur árum liðnum haldi ákærði almennt skilorð 57. gr. laga nr. 19/1940.

Ákærði greiði Húsaskóla 50.000 krónur ásamt vöxtum skv. 8. gr. laga nr. 38/2001 um vexti og verðtryggingu frá 9. apríl 2008 til 8. október 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði Framkvæmda- og eignasviði Reykjavíkurborgar 120.727 krónur ásamt vöxtum skv. 8. gr. laga nr. 38/2001 um vexti og verðtryggingu frá 9. apríl 2008 til 8. október 2009, en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði Tryggingamiðstöðinni hf. 333.870 krónur ásamt vöxtum skv. 8. gr. laga nr. 38/2001 um vexti og verðtryggingu frá 9. apríl 2008 til 8. október 2009, en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði þóknun skipaðs verjanda síns, G-kvk-ef S-kvk-ef A-kvk-ef hæstaréttarlögmanns, 60.880 krónur.

Á-kk-nf M-kk-nf